钦定古今图书集成/明伦汇编/官常典/第634卷 > 韩褒
## 钦定古今图书集成/明伦汇编/官常典/第634卷 > 韩褒

按《周书》本传，褒字弘业，大统四年，征拜丞相府司马，
进爵为侯，出为北雍州刺史，加卫大将军。州带北山，
多有盗贼，褒密访之，并豪右所为也，而阳不之知，厚
加礼遇，谓之曰：“刺史起自书生，安知督盗？所赖卿等
共分其忧耳。”乃悉召桀黠少年素为乡里患者，署为
主帅，分其地界。有盗发而不获者，以故纵论。于是诸
被署者，莫不惶惧，皆首伏曰：“前盗发者，并某等为之。”
所有徒侣，皆列其姓名，或亡命隐匿者，亦悉言其所
在。褒乃取盗名簿藏之，因大榜州门曰：“自知行盗者，
可急来首，即除其罪；尽今月不首者，显戮其身，籍没
妻子，以赏前首者。”旬日之间，诸盗咸悉首尽。褒取名
簿勘之，一无差异，并原其罪，许以自新，繇是群盗屏
息。十二年，除都督、西凉州刺史。羌胡之俗，轻贫弱，尚
豪富。豪富之家，侵渔小民，同于仆隶，故贫者日削，豪
者益富。褒乃悉募贫民，以充兵士，优复其家，蠲免徭
赋。又调富人财物以赈给之。每西域商货至，又先尽
贫者市之，于是贫富渐均，户口殷实。武成三年，出为
汾州刺史。州界北接太原，当千里径。先是，齐寇数入，
民废耕桑，前后刺史莫能防捍。褒至，适寇来，褒乃不
下属县，民既不及设备，以故多被抄掠。齐人喜相谓
曰：“汾州不觉吾至，先未集兵。今者之还，必莫能追蹑
我矣。”由是益懈，不为营垒。褒已先勒精锐，伏北山中，
分据险阻，邀其归路。乘其众怠，纵伏击之，尽获其众。
故事，获生口者，并囚送京师，褒因是奏曰：“所获贼众，
不足为多，俘而辱之，但益其忿耳。请一切放还，以德
报怨。”有诏许焉。自此抄兵稍息。四年，迁河洮封三州
诸军事、河州总管。天和三年，转凤州刺史。寻以年老，
请致仕，诏许之。七年，卒。赠泾岐燕三州刺史，谥曰贞。